GiliGold/VAD_KnessetCorpus huggingface dataset:
עלי בינג: נכה שהוא בעל 100% נכות מקבל מענק של 190 שקלים לחודש כפול מס' החודשים שהוא זכאי, בהנחה שהוא זכאי בכל מחצית שנה זה כפול שישה חודשים, כפול שש; שר"ם, מי שמקבל קצבת שר"ם אז בהתאם לאחוזים של השר"ם, אז זה בין 100 ל-300 שקלים; הקשישים גם מקבלים את ה-190 לחודש; ילד נכה זה גם בהתאם לדרגה; ומונשמים מקבלים סכום של כ-5,000 שקלים.
איתן גינזבורג: תודה, עלי.
איתן גינזבורג: בבקשה, חבר הכנסת סעדי.
אוסאמה סעדי: אני חושב שבאמת לקבוצה הזאת, לבעלי מוגבלות, לנכים הקשים לשירותים מיוחדים, לקשישים, מגיע יותר מאשר הפירורים האלה שאנחנו נותנים להם.
אוסאמה סעדי: באמת זה מעליב, אתה מדבר על 190 שקל.
אוסאמה סעדי: מלכיאלי פה דיבר – הייתי בכנסת העשרים, מלכיאלי, אתה שומע?
מיכאל מלכיאלי: היינו ביחד.
אוסאמה סעדי: היינו ביחד.
מיכאל מלכיאלי: אנחנו כבר מאוד זקנים אם לא שמת לב.
אוסאמה סעדי: היינו בבית סוקולוב בתל אביב.
אוסאמה סעדי: כל נציגי הסיעות שהיו בכנסת אמרו:
אוסאמה סעדי: אנחנו חותמים על הצעת החוק ותומכים במאבק הנכים, ורוצים להעלות את קצבת הנכים למינימום.
אוסאמה סעדי: זה בושה וחרפה שקצבת הנכים, גם לקשישים, היא פחות משכר מינימום במדינה.
אוסאמה סעדי: היום אתה מדבר על 3,700 שקל לנכה 100%, מה הוא יעשה בזה?
ענת כנפו: נכון.
אוסאמה סעדי: אנחנו מדברים על 190?
אוסאמה סעדי: 190 שקל?
רות וסרמן לנדה: צודק במאה אחוז.
אוסאמה סעדי: אז אני אומר לא – כל הסיעות של הבית.
ענת כנפו: הוא מצטרף.
מיכאל מלכיאלי: כולנו היינו שם.
אוסאמה סעדי: כולנו היינו שם, אז יו"ר הקואליציה היה דוד ביטן, כל הכנסת, אופוזיציה וקואליציה.
איתן גינזבורג: אני זוכר, אילן גילאון היה.
מיכאל מלכיאלי: אלי אלאלוף, גואטה.
אוסאמה סעדי: נכון, ואז דיברנו כולנו ואמרנו שבעניין הזה של בעלי המוגבלויות, קצבאות הנכים, אין אופוזיציה, אין קואליציה, כולנו תומכים במאבק הצודק, צריך להעלות את זה.
אוסאמה סעדי: עכשיו במקום שהממשלה הזאת, ששילמה לכל אזרח 750 שקל ולכל ילד 500 שקל בלי קשר להכנסות ולמבחנים, תיתנו לאנשים שמגיע להם, לקבוצה הזאת.
אוסאמה סעדי: תיתנו להם, וכמובן שצריך להעלות את זה.
איתן גינזבורג: זה הקצה של הקצה של הקצה.
יצחק פינדרוס: אוסאמה, אנחנו באמצע מערכת בחירות, די, תשחרר אותנו.
אוסאמה סעדי: אנחנו בעד, מה אתה רוצה?
מיכאל מלכיאלי: אומר אוסאמה, גם אני עכשיו.
אוסאמה סעדי: אנחנו בעד.
איתן גינזבורג: חברים, בואו נעבור להצבעות.
איתן גינזבורג: אם כך נעבור להצבעות.
אוסאמה סעדי: דיברתי בשם כולם.
אוסאמה סעדי: פינדרוס, דיברתי בשם כל חברי הכנסת.
איתן גינזבורג: אנחנו כולנו מצטרפים לדבריו של חבר הכנסת אוסאמה סעדי, דברי טעם, ויש באמת - -
עלי בינג: כבוד היושב-ראש, רק אם אפשר להדגיש על ההצעה שלכם רק שאנחנו - - -
מיכאל מלכיאלי: לא חייבים.
איתן גינזבורג: - - לטפל בזה בצורה הכי ראויה לאנשים בעלי מוגבלויות.
איתן גינזבורג: נראה לי שיש פה קונצנזוס, עלי, אז נראה לי שכל המוסיף גורע.
עלי בינג: רק לוודא שאנחנו מקבלים את הפטור לשתי הקריאות.
יצחק פינדרוס: לשלוש הקריאות, העליתי את זה.
איתן גינזבורג: לשלוש הקריאות, ברשותך.
עלי בינג: לשלוש הקריאות, כן, תודה.
ארבל אסטרחן: הכול ביחד.
איתן גינזבורג: אם ככה, נעבור להצבעות אחד אחד.
איתן גינזבורג: מי בעד הקדמת הדיון להצעת חוק אנשי צבא דרום לבנון ומשפחותיהם?
ארבל אסטרחן: בשלוש קריאות.
איתן גינזבורג: לקריאה ראשונה.
יצחק פינדרוס: זה לא לשלוש הקריאות?
שבח שטרן: זה לשלוש הקריאות, כתוב.
ארבל אסטרחן: מה שלא עובר היום את המליאה - - - בכל הקריאות.
שבח שטרן: פה כתוב לשלוש הקריאות.
איתן גינזבורג: אם כך, הצעת החוק קיבלה פטור לקריאה הראשונה.
איתן גינזבורג: הצעת חוק לתיקון פקודת בתי הסוהר.
שבח שטרן: סליחה, אפשר רגע?
שבח שטרן: פה כתוב בכל הקריאות, אתה אמרת בקריאה ראשונה.
איתן גינזבורג: הבקשה של הממשלה היא לכל הקריאות, אנחנו נאשר אותה לקריאה ראשונה.
מיכאל מלכיאלי: נבוא עוד פעם בסוף יום ויידחו לנו דברים.
שבח שטרן: רק תגיד באיזה שעה באמת להגיע.
ארבל אסטרחן: לא בטוח שיספיקו בכלל להכין את כל החוקים האלה בכנסת הזאת.
ארבל אסטרחן: אנחנו לא יודעים אם בכלל יהיה צורך בפטור הזה, ולכן הוועדה - - -
מיכאל מלכיאלי: אנחנו כנסת של זריזים פה, זה מה שאת חושבת.
מיכאל מלכיאלי: אנחנו רק עושים רושם של זה.
איתן גינזבורג: אתם מעדיפים על כל שלוש הקריאות?
רות וסרמן לנדה: עדיף.
ארבל אסטרחן: צריך לדעת רק שזה מאוד חריג, שככלל ועדת הכנסת נוהגת – פשוט בקורונה הכול קצת השתבש כי הכול נהיה דחוף, אבל ככלל ועדת הכנסת לא הייתה - - - בכל הקריאות.
איתן גינזבורג: מה שאני אומר זה שחבר הכנסת מלכיאלי חושב שמכיוון שאנחנו בתקופת פגרה אז אנחנו מוכנים לקדם את ההצעות.
מיכאל מלכיאלי: לא יצטרכו להטריח אותנו עוד פעם לבוא לפה.
ארבל אסטרחן: ממילא תצטרכו לבוא למליאה.
מיכאל מלכיאלי: במליאה יש רוב בכל מקרה.
מיכאל מלכיאלי: למה הביאו אותי לפה היום?
מיכאל מלכיאלי: כי צריך קוורום.
ארבל אסטרחן: בכל מקרה, נכון, כי צריך קוורום.
מיכאל מלכיאלי: אנחנו כנסת נחמדה.
ענת כנפו: אם לא עושים את זה בזמן הקדנציה, ורק ברגע האחרון כאילו שיש לזה צורך בשביל לקדם את הבחירות, חבל.
ענת כנפו: אבל הדברים ראויים וחשובים.
ארבל אסטרחן: תראו, חלק מההצעות פה, כמו חוק התקשורת, זה חוק מאוד גדול ומורכב שמשרד התקשורת עובד עליו שנים.
ארבל אסטרחן: אנחנו בכלל לא יודעים אם ועדת הכלכלה תספיק לסיים אותו בכנסת הזאת.
איתן גינזבורג: אם לא אז לא, אז זה לא יגיע.
ארבל אסטרחן: אם יצטרכו בכלל את הפטור.
ארבל אסטרחן: לכן זה לא דבר שהוא ברור מאליו.
איתן גינזבורג: אבל אם הם לא יסיימו אז זה לא יגיע לדיון.
שבח שטרן: אוקיי, אז חוק התקשורת צריך - - -
ארבל אסטרחן: נכון, אז לא נותנים פה פטור תיאורטי.
שבח שטרן: אז נפרט בחוק התקשורת, ובחוקים האלה לא.
מיכאל מלכיאלי: מה תגידו?
מיכאל מלכיאלי: נו.
איתן גינזבורג: אז ניתן לכולם את הקריאה הראשונה, חברי הוועדה, אני פונה אליכם.
איתן גינזבורג: קריאה ראשונה או שלוש הקריאות?
יצחק פינדרוס: שלוש הקריאות.
שבח שטרן: שלוש הקריאות.
מיכאל מלכיאלי: מה שתחליטו.
איתן גינזבורג: שלוש קריאות?
ארבל אסטרחן: בתקשורת אני חייבת לומר שזה בעייתי, כי הוא חוק מורכב וגדול.
איתן גינזבורג: בסדר, אבל בכל מקרה אם ועדת הכלכלה לא תסיים את הדיון אז זה לא יגיע למליאה.
ארבל אסטרחן: נכון, אז אתם עושים פה משהו תיאורטי.
ענת כנפו: רק לנראות, בואו נעשה צ'יק צ'ק.
ענת כנפו: יש ועדת חוקה כרגע, בואו נתקדם.
יצחק פינדרוס: מכיוון שמפלגת השלטון של השלטון הלא חינוכי לא נמצאים פה ואי-אפשר לזמן אותם, ועד שמזמנים פה ועדה לוקח איזה עשר שעות, אז די, בואו, תשחררו אותנו.
יצחק פינדרוס: הרי תקראו לנו ביום שני מוקדם להצביע על הקריאה השנייה והשלישית.
איתן גינזבורג: חברים, בואו נחזור.
איתן גינזבורג: אני אעלה את זה שוב להצבעה.
איתן גינזבורג: חוק אנשי צבא דרום לבנון ומשפחותיהם בשלוש הקריאות – מי בעד?
איתן גינזבורג: אם כך, אושרה הקדמת הדיון.
איתן גינזבורג: הקדמת הדיון בהצעת חוק לתיקון פקודת בתי הסוהר (מס' 55 והוראת השעה) – מי בעד?
איתן גינזבורג: כנפו, את יכולה להצביע, מותר לך להצביע.
איתן גינזבורג: בעד – שש, נגד – אחד, אין נמנעים.
איתן גינזבורג: הצעת חוק התקשורת (בזק ושידורים) (תיקון מס' 75) (שינוי מתכונת האסדרה בתחום הבזק) – מי בעד?
שבח שטרן: קריאה ראשונה?
איתן גינזבורג: שלוש הקריאות.
שבח שטרן: אה, זה שלוש, כי היא ביקשה על זה אחרת.
איתן גינזבורג: שבע בעד, פה אחד.
נועה בירן-דדון: מי נגד?
איתן גינזבורג: סליחה, בפה אחד אין נגד.
איתן גינזבורג: הקדמת הדיון בהצעת חוק העונשין (תיקון מס' 140 והוראת שעה) (החמרת הענישה בעבירות אלימות נגד קטין או חסר ישע), בשלוש הקריאות – מי בעד?
איתן גינזבורג: בעד.
איתן גינזבורג: והצעת חוק הביטוח הלאומי (מענק חד-פעמי חלף הגדלת קצבאות הנכות לשנת 2020), בשלוש הקריאות – מי בעד?
איתן גינזבורג: אני חושב שעשינו דברים חשובים היום.
ענת כנפו: תודה רבה.
איתן גינזבורג: נעביר את זה למליאה, ונקווה שהמליאה תדון בזה כמה שיותר מהר.
איתן גינזבורג: היום יום רביעי, כ"ו באדר התשפ"א, 10 במרס 2021.
איתן גינזבורג: על סדר יומנו בקשת הממשלה להקדמת הדיון בהצעות החוק הבאות בכל הקריאות: 1.
איתן גינזבורג: הצעת חוק הביטוח הלאומי (הוראת שעה) (נגיף הקורונה החדש) - פטור מתשלום דמי ביטוח למעסיק שעובדו שהה בחופשה ללא תשלום בתקופת משבר הקורונה (מ/1401).
איתן גינזבורג: הצעת חוק סמכויות מיוחדות להתמודדות עם נגיף הקורונה החדש (הוראת שעה) (תיקון מס' 7) – בידוד בפיקוח טכנולוגי של אדם שנכנס לישראל (מ/1402).
איתן גינזבורג: נתחיל עם הראשון, ביטוח לאומי, נציגי משרד האוצר.
איתן גינזבורג: טלי, בבקשה.
טלי ארפי: שלום לכם.
טלי ארפי: הצעת החוק מתייחסת למצב שבו היום מעסיק שמוציא את העובד שלו לחל"ת משלם בעבור החודשיים הראשונים דמי ביטוח בעבור עובדו בעד כל חודש קלנדרי, 348 שקלים.
טלי ארפי: תקופת הקורונה זה לא מצב רגיל שבו העובד יחד עם המעסיק מסכימים על הוצאתו לחופשה.
טלי ארפי: כאן לא הייתה ברירה בשל ההגבלות שהטילה הממשלה.
טלי ארפי: אנחנו רוצים לתקן את העיוות הזה על ידי קביעה של הוראת שעה שקובעת שמאפריל 2020 ועד אפריל 2021 אותו מעביד יהיה פטור מתשלום דמי ביטוח.
טלי ארפי: מהצד השני, מאחר שבחלק מגמלאות הביטוח הלאומי מדובר על גמלאות שמחליפות שכר, הכנסנו הוראה שהעובדה שאותו מעסיק פטור מתשלום דמי ביטוח בעד עובדו לא תפגע בקבלת גמלאות כאלה ואחרות לעובד בגלל שלא השתלמו דמי ביטוח.
טלי ארפי: לשר תהיה סמכות להאריך את הפטור הזה עד יוני 2021.
טלי ארפי: יוני 2021 זו אותה רשת ביטחון כלכלית שנגעה להארכת תקופת האבטלה לאותם מובטלים שהוצאו לחל"ת.
איתן גינזבורג: תודה, גברתי.
איתן גינזבורג: האם לחברי הכנסת יש שאלה?
איתן גינזבורג: אם כך, נעבור להצעת החוק הבאה.
איתן גינזבורג: עו"ד טליה אגמון, משרד הבריאות, בוקר טוב.
טליה אגמון: בוקר טוב לחברי הוועדה, בוקר טוב לכולם.
טליה אגמון: הצעת החוק לתיקון של חוק סמכויות מיוחדות באה להתמודד עם הנושא של כניסת אנשים חזרה מחו"ל לישראל.
טליה אגמון: הסכנה הגדולה לבריאות הציבור בישראל כרגע היא הווריאנטים שיכולים להגיע מחו"ל, שאת חלקם אנחנו כבר מכירים ומיעוטם לא הצלחנו למנוע כניסה לישראל ואנחנו רוצים למנוע או לצמצם ככל האפשר את כניסתם של וריאנטים חדשים ומסוכנים יותר, שלא תמיד הם מוכרים.
טליה אגמון: עד לאחרונה התמודדנו עם זה באמצעות חובת בידוד במלוניות.
טליה אגמון: כבר ממוצאי שבת אין חובה לבידוד במלוניות על מי שנכנס לישראל, ובנוסף אנחנו רואים ורוצים לראות הגדלה של מספר הנכנסים גם לקראת הבחירות וגם אחר כך, ולכן ההצעה היא להטיל חובה של פיקוח טכנולוגי על הבידוד שמבוצע בבית.
טליה אגמון: זאת אומרת, מי שנכנס לישראל ילך הביתה לבידוד אבל עם איזשהו אמצעי פיקוח טכנולוגי על זה שהוא באמת מקיים את חובת הבידוד, כי אנחנו יודעים שזאת בעיה קשה אצל החוזרים שיש הרבה הפרות של חובת הבידוד.
טליה אגמון: לצורך העניין אקרא לאמצעי הפיקוח הטכנולוגי הצמיד האלקטרוני, אבל החוק הוא יותר גמיש מהבחינה של באילו אמצעים אפשר להשתמש.
טליה אגמון: הדחיפות היא מאוד רבה כרגע מאחר שכמעט שבוע אנחנו בלי אמצעי יותר מהודק לפיקוח על מי שחוזר מחו"ל.
טליה אגמון: נעשה פיילוט ביחס לעניין הזה של הצמידים, יש מכרז קצר ובהמשך נעשה מכרז יותר מקיף.
טליה אגמון: אבל הממשלה רוצה לקדם את הצעת החוק הזאת במהירות האפשרית כדי לתת פתרון יותר טוב מהמצב הנוכחי לפיקוח על חובת הבידוד של מי שנכנס לישראל.
טליה אגמון: ולכן אנחנו מבקשים את קיצור הזמנים ביחס להצעת החוק הזאת.
איתן גינזבורג: מה קורה עם קטינים מתחת לגיל 14?
טליה אגמון: הצעת החוק לא מחייבת פיקוח טכנולוגי על קטינים מתחת לגיל 14 ועל אנשים שמונה להם אפוטרופוס.
טליה אגמון: השארנו אותם מחוץ לפיקוח הטכנולוגי.
טליה אגמון: אם קטין כזה מגיע עם הוריו והם חייבים בבידוד, אז הם יקבלו את הפיקוח הטכנולוגי ואחראים להשגיח עליו.
טליה אגמון: אם ההורים לא חייבים בבידוד, אז הם ישגיחו עליו גם בלי שיש עליהם הפיקוח.
איתן גינזבורג: בבקשה, חברת הכנסת פרידמן.
תהלה פרידמן: יש לי שתי שאלות.
תהלה פרידמן: כבר כמה שנים טובות שמנסים לקדם צמיד אלקטרוני למשוחררי אלימות במשפחה, וכל הזמן אומרים לנו שאין טכנולוגיה מתאימה ושזה לא בשל טכנולוגית.
תהלה פרידמן: אני רוצה להבין איך פתאום זה הבשיל.
תהלה פרידמן: וגם מה המשמעות של מכרז קטן.
איתן גינזבורג: מכרז זוטא.
איתן גינזבורג: זה מונח מוכר במוניציפלי.
טליה אגמון: לגבי הטכנולוגיה על חוק למניעת אלימות במשפחה, אני מודה שאני פחות מכירה את החקיקה הזאת.
טליה אגמון: היא לא בתחום האחריות הישירה של משרד הבריאות.
טליה אגמון: אבל מובן לנו שבאירוע של הקורונה אנחנו לפעמים מתפשרים על דברים שהם פחות מהאידיאלי ואנחנו מייצרים את החקיקה הטובה ביותר שאנחנו יכולים לייצר בתוך הזמן הקצר, וזה האמצעי שמצאנו.
טליה אגמון: יש לגביו מגבלה של ציוד שנמצא כרגע בארץ ולכן התהליך הוא תהליך מכרזי דו-שלבי.
טליה אגמון: בהתחלה יש מכרז לזמן קצר, מכרז סגור לשתי חברות שידוע לנו כבר וראינו ממה שבדקנו שיש להן היכולת.
טליה אגמון: ובהמשך לזה יפורסם מכרז רחב שיפתח את ההצעה לעוד סוגים של טכנולוגיות.
טליה אגמון: יכול להיות שיהיו טכנולוגיות אחרות שלא חשבנו עליהן או לא פגשנו אותן עד עכשיו, לא רק צמידים אלא דברים אחרים.
טליה אגמון: זה יהיה לטווח יותר ממושך.
טליה אגמון: אתמול התפרסם מכרז סגור לגבי צמידים בטכנולוגיה שכבר בחנו אותה בפיילוט.
תהלה פרידמן: מה הסיפור עם שבת?
תהלה פרידמן: כי אין הרבה טעם לעשות את זה אם זה לא מתאים לשבת.
טליה אגמון: הצמידים הטכנולוגיים האלה מתאימים לשימוש בשבת.
טליה אגמון: אני מבינה שהחברה בתהליך מול "צומת".
טליה אגמון: גם השר אמר שהוא בדק את זה עם הרבנים וזה פתרון שמקובל גם בשבת.
טליה אגמון: המכשיר לא דורש מהאדם שום פעולה אקטיבית בשבת, הוא לא מדליק שום נורית, הוא לא עושה שום פעולה שיכולה ליצור חילול שבת, וזה למשל ביתרון על פני פתרונות אחרים שאולי נשתמש בהם באופן משלים, כמו מערכת מסרונים שהמשטרה יכולה להעמיד לרשותנו, שכמובן מחייבת גם טלפון שאיננו טלפון כשר וגם פעולה אקטיבית מצד המשתמש אז זה לא יתאים לשומרי שבת.
טליה אגמון: לכן העדפנו את הצמידים.
שבח שטרן: יש סנקציות על מי שמסיר את הצמיד, על מי שמפר את הבידוד?
שבח שטרן: האם זה קביל מבחינה משפטית?
איתן גינזבורג: כן, יש קנס.
טליה אגמון: החיווי של הצמיד מקפיץ התראה שתועבר לפי כללים שייקבעו לפיקוח של המשטרה.
טליה אגמון: המשטרה תפעיל שוטרים ופקחים.
טליה אגמון: מי שייתפס שהוא מפר בידוד יש כבר הקנס הרגיל על הפרת בידוד.
טליה אגמון: זה לא ישנה את המהות של הקנס על הפרת בידוד, אין פה בינתיים כרגע עבירה חדשה.
טליה אגמון: אבל אנחנו עדיין לא במצב שבו אפשר לומר שמרגע שניתן חיווי מיד יוצא קנס.
טליה אגמון: זה דורש עדיין בדיקה באמצעות פיקוח.
שבח שטרן: שאלתי גם מה הקבילות מבחינה משפטית, האם זה נבחן כבר.
איתן גינזבורג: אנחנו עכשיו מחוקקים חוק על זה.
טליה אגמון: השאלה היא פחות של קבילות, כי ראיות טכנולוגיות הן קבילות.
טליה אגמון: השאלה של מידת הדיות של הראיה בהליך פלילי היא שאלה שנבחנת במקביל.
טליה אגמון: אם תהיה חוות דעת מספיק חזקה ומוצקה, אפשר יהיה אולי אפילו לתת קנסות גם על סמך החיווי הטכנולוגי בלבד, אבל אנחנו עוד לא שם.
יצחק פינדרוס: אני רוצה להמליץ לכם, מעבר להתייעצות עם "צומת" שזה בסדר גמור, היועץ של שר המשטרה, ניצב לשעבר אריק יקואל, עסק בנושא הטכנולוגי הרבה מאוד שנים מול כל הרבנים.
יצחק פינדרוס: אני מציע להתייעץ איתו ולהכניס אותו לתוך הלופ בהתייעצות מבחינה טכנית, בשביל שלא נהיה אחר כך בתוך הבלגאן.
יצחק פינדרוס: הוא מכיר את הנושא הזה על כל גווניו.
יצחק פינדרוס: הוא היה גם אחראי על המחשוב במשטרה, מכיר את הנושא היטב וכדאי להתייעץ איתו.
מיכאל מלכיאלי: מצטרף בהחלט.
מיכאל מלכיאלי: דברי טעם.
מיכאל מלכיאלי: אתה מסכים איתי?
איתן גינזבורג: באיזה נושא?
מיכאל מלכיאלי: במה שאמר פינדרוס בנושא הזה?
איתן גינזבורג: להתייעץ עם היועץ?
יצחק פינדרוס: אני חייב להגיד לך שב-90% מהדברים אני ואיתן מוסכמים.
יצחק פינדרוס: יכול להיות שזה מטריד אתכם בש"ס, אבל זאת האמת.
איתן גינזבורג: חברים, נראה לי שזה הרגע לעבור להצבעה.
מיכאל מלכיאלי: הפגרה עושה טוב.
יצחק פינדרוס: יש לך טעות.
יצחק פינדרוס: איתן ואני, תשאל אותו, בכל הקדנציות.
איתן גינזבורג: מי בעד הקדמת הדיון ביחס להצעת חוק הביטוח הלאומי בכל הקריאות?
איתן גינזבורג: פה אחד, שבעה חברים.
איתן גינזבורג: הצבעה על הקדמת הדיון להצעת חוק סמכויות מיוחדות, בידוד בפיקוח טכנולוגי.
איתן גינזבורג: פה אחד, שבעה.
איתן גינזבורג: אושרה הקדמת הדיון בכל הקריאות בשתי הצעות החוק.
איתן גינזבורג: אני מודה לחברי הכנסת ונועל את הישיבה.
ניר אורבך: בוקר טוב, אני פותח את ישיבת ועדת הכנסת, יום רביעי, ה' באב תשפ"א, 14 ביולי 2021.
ניר אורבך: הנושא הראשון על סדר-היום: קביעת ועדה לדיון בהצעת חוק לסיוע כלכלי (נגיף הקורונה החדש) (הוראת שעה) (תיקון מס' 6), התשפ"א–2021 (מ/1429), לשם הכנתה לקריאה השנייה והשלישית.
ניר אורבך: יש לנו כאן את המלצת הלשכה המשפטית, שההצעה תידון בוועדת העבודה, הרווחה והבריאות.
ניר אורבך: כמו כן, ניתנו הצעות במליאה להעביר את ההצעה לוועדת העבודה, הרווחה והבריאות ולוועדת הכספים.
מאיר פרוש: אדוני היושב-ראש.
ניר אורבך: כן, חבר הכנסת פרוש, מיד אני אתן לך לדבר.
ניר אורבך: אנחנו נדון פה עכשיו.
ארבל אסטרחן: מה אתה מציע?
ניר אורבך: אני מציע שנגיע להסכמות.
ניר אורבך: אני צריך לברר מה העמדה גם של שאר הסיעות בקואליציה.
ניר אורבך: חבר הכנסת פרוש, בבקשה.
מאיר פרוש: כחבר בוועדה לבינתיים, אתמול והיום, אני מתבקש למסור הודעה בשם סיעות האופוזיציה – אני רק לא יודע אם הם תיאמו את זה גם עם המשותפת, או שהמשותפת היא בקואליציה?
מאיר פרוש: על כל פנים, בשם הליכוד, ש"ס, יהדות התורה והציונות הדתית, אני מוסר את ההודעה דלהלן: לנו מתברר שלממשלה אין שום כבוד לכנסת.
מאיר פרוש: אין גם שום איזון בין הקואליציה לאופוזיציה בוועדות החשובות, ובוודאי שלא בוועדה חשובה זו, ביחס האמיתי שקיים בכנסת, כאשר יש לנו קואליציה של 61 מול 58, וכאן בוועדה זה הולך ביחס של תשע לקואליציה ושש לאופוזיציה.
מאיר פרוש: ואתם עושים את זה כדי להביא החלטות דורסניות ללא שום היגיון, כמו הדבר שאתם מבקשים לאשר היום, את הפעלת סעיף 98, ואני חושב שזאת תהיה פעם שישית או שביעית, לא תוך חודש, אלא תוך שבוע או עשרה ימים, ועל חוקים לא דחופים.
מאיר פרוש: כאשר זו ההתנהלות, כאשר ככה אתם מתנהגים, ואתם רוצים לדרוס כל מי שרוצה רק לומר משהו אחר ממה שאתם חושבים, אין לנו שום עניין להשתתף בהצגה הזו.
מאיר פרוש: אתם יכולים לקבל החלטות לבד, ואני יכול להקל עליך, היושב-ראש, שלא להטריח את כולם.
מאיר פרוש: אתה יכול גם בבית שלך לדבר לעצמך, תחליט את ההחלטות האלה, אנחנו לא נתנגד, לא נהיה איתכם כל עוד המצב הזה נשאר.
מאיר פרוש: אל תזמנו אותנו, וממילא גם לא תצטרך לגייס חברים, אתה תוכל לעשות את זה לבד.
מאיר פרוש: הצעה להתייעלות.
מאיר פרוש: ארבל, רק נשמח לקבל התייחסות בכתב של המחלקה המשפטית – ואני אומר בכתב – ואתם תשחקו בהצגה הזו לבד, בלעדינו.
מאיר פרוש: כולנו יודעים שהכנסת בעצם הפכה להיות חסרת משמעות.
מאיר פרוש: זה בולט בעיקר כאשר השרים אינם נמצאים, בגלל החוק הנורווגי המורחב שהופעל.
מאיר פרוש: סעיף 98, שאני זוכר עוד לפני 15 שנה, היה ויכוח גדול אם אפשר להפעיל אותו, וכשרוני בר-און היה יושב-ראש ועדת הכנסת היה ויכוח שלם, האם אפשר להפעיל את 98?
מאיר פרוש: ובתקציב, כשהיו צריכים לאשר את התקציב לפני ה-31 בחודש, אז התווכחו.
מאיר פרוש: בסוף הפעילו את סעיף 98 98 בגלל ההסתייגויות הרבות של האופוזיציה.
מאיר פרוש: אבל פה, כמו שאמרתי קודם, סעיף 98 מופעל בסיטונאות.
מאיר פרוש: אף אחד מכם לא לוקח גם אחריות על ההתנהלות הזו.
מאיר פרוש: כשאנחנו שואלים שאלות: למה?
מאיר פרוש: מי עומד מאחורי הדבר הזה?
מאיר פרוש: מי עומד מאחורי הניירות האלה?
מאיר פרוש: מי עומד מאחורי ההחלטות האלה?
מאיר פרוש: סעיף 98 מופעל בסיטונאות על דברים שהם חסרי כל דחיפות.
מאיר פרוש: ברור לכולם שהרכב הוועדות מעוות לגמרי, וכתוצאה מכך נפגע כל העיקרון הדמוקרטי שהכנסת אמורה לשקף גם את בחירת העם, מה העם הרצה ואת מי הוא שלח כנציגיו לכאן לכנסת.
מאיר פרוש: לכן לנו אין כל טעם להשתתף בהצגה הזו.
מאיר פרוש: האופוזיציה לא תתייצב לוועדות.
מאיר פרוש: היא תשלח בכל ועדה נציג, כדי שיהיה ברור שמה שנעשה הוא לא לגיטימי.
מאיר פרוש: ההתנהלות רומסת את האופוזיציה, את הכנסת ואת הדמוקרטיה, ולנו אין צורך להשתתף בהצגה הזו.
מאיר פרוש: כמו שאמרתי קודם, היושב-ראש, אם ירשו לך, אתה יכול גם לקיים את הישיבה הזו בבית שלך ותחליט מה שאתה רוצה.
מאיר פרוש: בעינינו העובדה שכך הדבר הזה יכול להתנהל מהווה כישלון מחפיר של הייעוץ המשפטי, שהוא היה צריך עם דגל שחור ולקבוע שאי-אפשר להקים ועדות בהרכב מעוות, ואי-אפשר להשתמש סתם כך ובתדירות כזו בסעיף 98.
מאיר פרוש: אני מבקש, עומד על כך, שהיועצת המשפטית של הוועדה, תעביר בכתב עמדה מפורשת בכל מה שמתרחש כאן בוועדה, ואם היא תכשיר את זה אז גם היא תישא באחריות לחיסול הכנסת.
ניר אורבך: תודה, חבר הכנסת פרוש.
ניר אורבך: חבר הכנסת קרעי, בבקשה.
שלמה קרעי: אני מצטרף לכל מילה שאמר חברי חבר הכנסת פרוש.
שלמה קרעי: גם אני לא כאן כדי להשתתף בדיוני הוועדה, אנחנו נותנים לכם לעשות ככל העולה על רוחכם.
שלמה קרעי: אבל אני רוצה לומר אמירה כללית, בעיקר בסעיף ב' שעומד על סדר-היום, בנושא של השימוש בסעיף 98.
שלמה קרעי: ארבל, ככל הידוע לך, אנחנו משכנו, כל האופוזיציה, את רוב ככל ההסתייגויות שהיא הגישה לשני החוקים שעומדים כאן על סדר-היום.
שלמה קרעי: השארנו מספר הסתייגויות מצומצם.
שלמה קרעי: שהזמן הכולל של כל חברי האופוזיציה ביחד זה בין עשר דקות לרבע שעה בממוצע, בין שתיים לשלוש הסתייגויות לכל אחד.
שלמה קרעי: חוק הדיינים, לפי החישובים שעשה גור, זה בערך 11 שעות ומשהו; וחוק-יסוד: הממשלה מגיע ל-15 שעות.
שלמה קרעי: אנחנו לא מכונת חוקים כאן, אין פה דד-ליין של העברת תקציב.
שלמה קרעי: האופוזיציה היא אופוזיציה גדולה, וכל אחד מבקש להביע את עמדתו במליאה לקראת קריאה שנייה ושלישית.
שלמה קרעי: ואני חושב, אני רוצה גם לקבל את זה בכתב, אם אתם תחליטו לאשר להם להשתמש בסעיף 98, גם במקרה כזה שבו צמצמנו את ההסתייגויות עד כדי בין עשר דקות לרבע שעה לכל אחד, כשמדובר גם בחוק יסוד משמעותי שבא לדרוס ולרמוס ולשנות פה סדרי עולם, אני רוצה חוות דעת בכתב שזה על דעתכם ושאתם מאשרים את זה.
שלמה קרעי: אני חושב שזה יהיה ביזיון לכנסת הזאת אם אתם תאפשרו להם אפילו בשעת דחק לאשר סעיף 98 לשני החוקים האלה.
שלמה קרעי: שוב, אני חוזר ואומר: משכנו את אלפי ההסתייגויות, נשארו בערך 100–120 הסתייגויות בסך הכול לכל חוק, עם רשות דיבור של אחרים, בין עשר דקות לרבע שעה לכל חבר כנסת מהאופוזיציה, לחוקים שאחד מהם הוא חוק היסוד, כאשר אין שום דד-ליין, אין תאריך יעד כמו בתקציב להעברתו.
שלמה קרעי: אני חושב שאסור בשום פנים ואופן להפעיל סעיף 98 במקרים האלה.
שלמה קרעי: אלה לא מקרים חריגים, לא מקרים קיצוניים.
שלמה קרעי: שוב, אני לא אשתתף בדיון הזה, אני לא אשתתף בהצבעה, אבל אני חושב שזו מלאכתכם, של הייעוץ המשפטי בכנסת, לא לאפשר לדורסנות הזו לחרוג מכל הגבולות.
שלמה קרעי: יש גבולות אדומים ואתם צריכים לשים אותם.
ניר אורבך: תודה, חבר הכנסת קרעי.
ניר אורבך: חבר הכנסת סובה, בבקשה.
יבגני סובה: קודם כול, בגלל שלא השתתפתי אתמול בדיון הראשון, אז אני רוצה לבקש לברך אותך.
יבגני סובה: אנחנו הכרנו בכנסת הזאת, ואין ספק שאתה תצליח בתפקיד היושב-ראש.
יבגני סובה: אני גם משוכנע שאתה כבר היום, אבל גם תמשיך להיות, בורג חשוב בישיבות הנהלת הקואליציה.
איתן גינזבורג: לא בורג, גורם.
יבגני סובה: אתה צודק.
יבגני סובה: כולנו ברגים, אבל ניר יהיה גורם.
יבגני סובה: אז אני מאחל לך באמת הצלחה.
יבגני סובה: אני רוצה שאתה תדע שאנחנו נתמוך, ונשתדל באמת לעשות הכול בשביל שהקואליציה תצליח.
יבגני סובה: ולחברינו מהאופוזיציה שיצאו עכשיו, אני רוצה להגיד – אני מניח שהם ישמעו גם את דבריי ואני משמיע את זה בכל פורום אפשרי – נכון, במדינת ישראל, מדינה דמוקרטית, יש מקום לאופוזיציה.
יבגני סובה: לאופוזיציה ולא להטרלה.
יבגני סובה: מי שחושב שאפשר לעשות הטרלה בכנסת ישראל, אז הוא כנראה יפגוש גם אותנו מוכנים לקרב הזה.
יבגני סובה: אני ככתב פוליטי לשעבר סיקרתי פה כמעט 15 שנה את עבודת הכנסת, ויש פה אנשים שיותר זמן ממני במשכן הזה, והם לא זוכרים דבר כזה, שאופוזיציה עושה מכל דבר show, ואחר כך באים בטענות ואומרים: למה אתם מפעילים חוקים וסעיפים 98 כאלה ואחרים?
יבגני סובה: אז אני אומר ככה: אני חושב שכן צריך להגיע לדיאלוג עם האופוזיציה, אני חושב שכן אפשר לסכם איתם וחשוב לסכם איתם, אבל כשאין רצון מצד האופוזיציה לסכם, ויש רק רצון כל הזמן לעשות הטרלות וכל הזמן לטנף ולגדף ולדבר דברים שאני לא שמעתי פה במשכן הזה – רמאי, נוכל, שקרן, ממשלת ששת המנדטים ולא לגיטימיים, חוקים לא לגיטימיים – זה בכלל פעם ראשונה אני שומע דבר כזה.
יבגני סובה: אני חשבתי שלגיטימי וחוקי זה כמעט אותו דבר.
יבגני סובה: אז אני חושב שהאופוזיציה צריכה להבין, שיש לה מקום בשיח הדמוקרטי ויש לה מקום בכנסת ישראל, אבל אנחנו כקואליציה לא נאפשר הטרלות, משום שהחוקים שאנחנו בחודש הראשון מעבירים, זה החוקים שממשלת נתניהו לא הצליחה להעביר מסיבות שונות.
יבגני סובה: ולכן אם הם מוכנים, אנחנו גם נהיה מוכנים, וכמובן נוכל לקיים דיונים רציניים, ובטח ובטח בוועדת הכנסת, שאמורה להיות הוועדה הכי רצינית מבחינה פרלמנטרית ומבחינת קידום החוקים.
יבגני סובה: אז שוב, בהצלחה רבה.
יבגני סובה: תדע לך שתמיד יש לך פה כתף, ואנחנו נשתדל לעשות את המקסימום בשביל שהקואליציה הזאת תצליח.
ניר אורבך: חבר הכנסת סובה, תודה רבה.
ניר אורבך: חבר הכנסת גינזבורג, בבקשה.
איתן גינזבורג: אני מבקש להתייחס לסוגיית קביעת סדרי הדיון המיוחדים לפי סעיף 98 לתקנון הכנסת.
איתן גינזבורג: מה שמנסה האופוזיציה לעשות אנחנו מבינים כולם.
איתן גינזבורג: כבר לא לעשות פיליבסטר, אלא לצמצם אותו ככל הניתן מצד אחד, מצד שני עדיין לגרום לכך שהחוקים האלה לא יעלו לכדי הצבעה בימי הכנסת שנותרו השבוע.
איתן גינזבורג: הם מבקשים על חוק אחד, כפי שאמר פה חבר הכנסת קרעי, לדון בו 11 שעות, ואז להצביע על נניח 100 הסתייגויות – הוא דיבר על שתיים-שלוש הסתייגויות – בין 100 ל-150 הסתייגויות לכל חבר כנסת.
איתן גינזבורג: וכך גם על חוק-יסוד: הממשלה.
איתן גינזבורג: עכשיו, אני פונה ליועץ המשפטי ואומר, שסעיף 98 מדבר על סדרי דיון מיוחדים, וצריך להתייחס גם לאופן שבו חברי הכנסת עושים שימוש בכלי שנקרא הסתייגויות.
איתן גינזבורג: אין פה שינוי סדרי עולם בחוק-יסוד: הממשלה.
איתן גינזבורג: מדובר על שינוי סעיף לדעתי פרטני אחד, אם אני לא טועה, שרוצים לעשות בו שינוי קל.
איתן גינזבורג: עכשיו, לגבי האם זה מצדיק 17 שעות דיון או לא מצדיק 17 שעות דיון, זו כבר סוגיה סובייקטיבית אחרת.
איתן גינזבורג: אבל אין ספק שביחס שבין השינוי שמבקשים לעשות לבין כמות ההסתייגויות – הינה, יש לנו פה ארבעה סעיפים, שהן באמת עניין של מילים קלות.
איתן גינזבורג: השימוש במוסד ההסתייגויות כדי לצבור זכות דיבור – שזה בסדר, אלה הכלים הפרלמנטריים שעומדים בפני אופוזיציה – אבל רק כדי למנוע את ההצבעות, צריכים לחשוב על זה.
איתן גינזבורג: זה שקבעו 12 שעות דיון או 17 שעות דיון, אני לא בטוח שזה מונע מוועדת הכנסת לא לקיים את סעיף 98.
איתן גינזבורג: אין פה סוגיה עקרונית, אין פה סוגיה משמעותית, שבגינה צריך להגיש כל כך הרבה הסתייגויות.
איתן גינזבורג: והם עושים שימוש בכלי פרלמנטרי עד הקצה, ולכן כשהם עושים שימוש במוסד ההסתייגויות רק כדי למנוע מהכנסת לפעול, מהממשלה לפעול, אז יש סמכות לוועדת הכנסת להפעיל את סעיף 98.
איתן גינזבורג: ולכן המטוטלת הולכת לשני הצדדים.
איתן גינזבורג: כשיש כמות סבירה של הסתייגויות וכמות סבירה של זמן דיבור, אז באמת אין צורך להפעיל סעיף 98.
איתן גינזבורג: אבל 17 שעות דיבור או 12 שעות דיבור על ארבעה סעיפים?
איתן גינזבורג: לא נראה לי סביר.
איתן גינזבורג: זוהי דעתי, אדוני.
ניר אורבך: תודה רבה, חבר הכנסת גינזבורג.
ניר אורבך: חברת הכנסת סילמן, בבקשה.
עידית סילמן: חבר הכנסת ניר אורבך, בהצלחה רבה בתפקיד.
ניר אורבך: תודה תודה.
עידית סילמן: אני בטוחה שתעשה אותו על הצד הטוב ביותר.
עידית סילמן: אני רוצה לומר, שאנחנו נמצאים בניסיון למשא ומתן מול נציגים של האופוזיציה, גם בנוגע לשעות הארוכות שאנחנו אמורים לשבת כאן.
עידית סילמן: אני מצטרפת למה שאמר חברי חבר הכנסת איתן גינזבורג, בסופו של דבר אנחנו יודעים שלא נוכל להכיל את השעות הארוכות האלה ולהגיע איתן עד כניסת השבת.